Parantaja perusteli tekoaan toteamalla, että kyseessä oli ”normaali hoitotoimenpide”.

Kansanparantaja käytti hyväkseen asiakkaansa avutonta ja puolustuskyvytöntä tilaa. Mostphotos

Kalevalaisen kansanparantajan vastaanotolle mennyt nainen jäykistyi kauhusta, kun mies tunkeutui häneen kesken hieronnan.

Epämääräisistä kivuista kärsinyt naisasiakas meni kansanparantajan ja jäsentenkorjaajan vastaanotolle läheisen tuttavansa suosituksesta. Kansanparantaja otti asiakkaita vastaan omakotitalossaan kaupungin ulkopuolella.

Tapaus sattui Keski-Suomessa ja parantaja ei Kansanlääkintäseuran mukaan ollut oikea kalevalainen jäsenkorjaaja. Laillistetut kalevalaiset jäsenkorjaajat voi löytää Kansanlääkintäseuran sivulta.

Nainen ei ollut aiemmin käynyt kyseisellä vastaanotolla. Alkukeskustelujen jälkeen siirryttiin hierontahuoneeseen, missä mies kehotti naista riisumaan hupparin ja t-paidan, jotta hän voisi katsoa tämän selkärankaa.

Mies kehotti naista istumaan ja alkoi ”rusautella ja painella” tämän selkärankaa. Tämän jälkeen hän pyysi naista asettumaan vatsalleen hierontapöydälle.

Hieronta lähti etenemään normaalisti. Hieronnan loppuvaiheessa mies kysyi, oliko kaikki hyvin ja tuntuiko missään mitään. Nainen valitti yhä ristiselän tienoilla olevaa puristavaa kipua.

Nainen lamaantui

Naisella oli vain alushousut yllään. Hän makasi pöydällä kasvot alaspäin.

Mies otti esiin hierontaöljyä luvaten kokeilla, saataisiinko kipu loppumaan. Hän valutti reippaasti öljyä naisen alaselkään ja pakaroille ryhtyen ensin käsittelemään ristiselän aluetta. Pian hän kuitenkin siirtyi alemmas vetäen asiakkaan pikkuhousuja sivuun.

Naisen olo oli hämmentynyt ja epämukava. Mies tarttui naista kädestä työntäen samalla toisen kätensä tämän jalkoväliin.

Nainen lamaantui tajutessaan, että hieroja liikutti sormiaan hänen sisällään. Mies irtautui vasta, kun nainen oli useaan kertaan käskenyt häntä lopettamaan.

Housut alhaalla

Nainen vapisi ja tärisi kauttaaltaan. Kun hän sai vihdoin kohotettua päänsä hierontapöydältä, hän huomasi, että hierojalla ei ollut housuja jalassaan. Nainen käpertyi tiukkaan asentoon yrittäen saada tärinän loppumaan.

Nyt hieroja tuli halaamaan ja silittämään asiakastaan suudelleen tätä niskaan ja kaulaan. Hän myös pyysi naiselta useaan kertaan anteeksi.

– Jos me molemmat haluttiin sitä, niin mitään pahaa ei tapahtunut, mies ”lohdutti” asiakastaan.

Nainen vakuutti, ettei ollut halunnut.

Kun nainen pääsi ulos, hän soitti heti miesystävälleen kertoen, mitä oli tapahtunut. Pariskunta lähti heti poliisiasemalle tekemään asiasta rikosilmoituksen.

”Halusi enemmän”

Kalevalaista kansanparantamista ja jäsentenkorjausta liki kolmekymmentä vuotta harjoittanut mies myönsi kuulusteluissa työntäneensä keskisormensa naiseen ”tunnustellakseen tämän häntäluuta”. Miehen mukaan kyseessä oli ”normaali hoitotoimenpide”.

– Missään vaiheessa nainen ei toimenpidettä estellyt vaan tuntui jopa, että olisi pitänyt saada sitä enemmän, hieroja selitti poliisille.

Käräjille raiskauksesta syytetty hieroja ei kuitenkaan halunnut tulla vastaamaan.

Oikeus piti naisen kertomaa johdonmukaisena ja luotettavana. Kertomusta tukivat muun muassa rikoslaboratorion tulokset, jonka mukaan naisen niskasta oli löytynyt hierojan dna:ta.

Myös hierojan lähettämä tekstiviesti tuki syytettä. Mies oli viestissä pyytänyt anteeksi, sanonut olevansa valmis maksamaan naiselle ja sopimaan asian. Viesti oli lähetetty päivää ennen miehen poliisikuulusteluja.

Oikeus tuomitsi

Oikeuden mukaan kansanparantajan syyllisyydestä ei jäänyt varteenotettavaa epäilyä. Se katsoi tämän käyttäneen hyväkseen asiakkaan avutonta ja puolustuskyvytöntä tilaa. Lisäksi oikeus huomautti, että teon moitittavuutta korosti se, että teko oli tehty käyttämällä hyväksi erityistä luottamussuhdetta hieronnan aikana.

Keski-Suomen käräjäoikeus tuomitsi vuonna 1950-luvulla syntyneen kansanparantajan vuoden mittaiseen ehdolliseen vankeusrangaistukseen raiskauksesta.

Uhrilleen hieroja määrättiin maksamaan yhteensä 3000 euron kärsimys- ja haittakorvaukset.

Rikos tapahtui lokakuussa 2017. Maanantaina annettu tuomio ei ole vielä lainvoimainen.

Juttuun on lisätty linkki Kansanlääkintäseuran sivuille, mistä löytyvät laillistetut kalevalaiset jäsenkorjaajat. Juttuun on lisätty linkki Iltalehden toiseen artikkeliin, jossa Kansanlääkintäseura sanoutuu irti parantajana esiintyneen henkilön toimista.